6. ΒΑΣΙΛΙΚΟΝ ΔΙΑΤΑΓΜΑ της 2/29 Ιουλ. 1953 Περί επεκτάσεως των διατάξεων του άρθρ. 56 παρ. 1, 2 και 3 του Νόμ. 1811/1951 επί των Διοικητών Αγροτικής Ασφαλείας, των Αγρονόμων και των Υπαγρονόμων. Έχοντες υπ’ όψει α) τας διατάξεις του άρθρ.56 παρ. 4 και 216 του Νόμ. 1811/51 «περί Κώδικος καταστάσεως των δημοσίων διοικητικών υπαλλήλων», β) την υπ’ αριθ. 280/29.4.53 σύμφωνον γνωμοδότησιν του Ανωτάτου Συμβουλίου Δημοσίων Υπηρεσιών και γ)την υπ’ αριθ. 227/22.4.1953 σύμφωνον γνωμοδότησιν του Συμβουλίου Επικρατείας προτάσει των Ημετέρων επί των Εσωτερικών και του Συντονισμού Υπουργών, απεφασίσαμεν και διατάσσομεν: ΄Αρθρ.1.-Επεκτείνομεν τας διατάξεις του άρθρ. 56 παρ. 1, 2 και 3 του Νόμ. 1811/1951 «περί Κώδικος καταστάσεως των δημοσίων διοικητικών υπαλλήλων» και επί των Διοικητών Αγροτικής Ασφαλείας, των Αγρονόμων και των Υπαγρονόμων. Άρθρ.2.-Οι κατά την δημοσίευσιν του παρόντος υπηρετούντες εις περιφερείας, εις ας υφίσταται κώλυμα κατά τας επεκτεινομένας διατάξεις του άρθρ. 56 του Νόμ. 1811/1951, οφείλουν εντός μηνός από της δημοσιεύσεως τούτου να υποβάλουν την κατά την παρ. 3 του αυτού άρθρου δήλωσιν. Εντός διετίας δε από της δημοσιεύσεώς του, δέον να ενεργηθή η μετάθεσις αυτών. Εις τον Ημέτερον επί των Εσωτερικών Υπουργόν ανατίθεμεν την δημοσίευσιν και εκτέλεσιν του παρόντος. 